Broj: 711-I-1559-P-435-18/20-19-12

Zagreb, 29. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Dubravka Ponoša, direktora Fonda za zaštitu okoliša i energetsku učinkovitost do 17. listopada 2019.,** na 87. sjednici, održanoj 29. svibnja 2020. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Dubravka Ponoša, direktora Fonda za zaštitu okoliša i energetsku učinkovitost do 17. listopada 2019., neće se pokrenuti, s obzirom da iz prikupljenih podataka i dokumentacije, u vezi okolnosti navodnog zapošljavanja djelatnika u Fondu za zaštitu okoliša i energetsku učinkovitost bez provjere znanja i vještina kandidata koje iziskuju poslovi radnog mjesta, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 24. prosinca 2018. zaprimilo anonimnu prijavu mogućeg sukoba interesa podnesenu protiv dužnosnika Dubravka Ponoša, direktora Fonda za zaštitu okoliša i energetsku učinkovitost, koja je zaprimljena u knjizi ulazne pošte Povjerenstva pod brojem: 711-U-3691-P-435/18-01-5, povodom koje je otvoren predmet broj P-435/18.

U prijavi podnositelj u bitnom ističe situaciju navodnog masovnog političkog kadroviranja članova/simpatizera stranke HNS u pravnoj osobi sa javnim ovlastima - Fondu za zaštitu okoliša i energetsku učinkovitost (dalje u tekstu: Fond), kojemu je na čelu u svojstvu direktora predsjednik županijske organizacije HNS-a zagrebačke županije Dubravko Ponoš, imenovan na istu dužnost uz potpis premijera rješenjem Vlade Republike Hrvatske, a koje se političko kadroviranje bez ikakve provjere znanja i vještina kandidata, koje iziskuju poslovi radnog mjesta navodno provodi po principu formalno provedenih "javnih natječaja" i samo formalno obavljenih razgovora/intervjua u tajništvu Fonda. S političkim kadroviranjima ostvaruje se zaposlenjem i svim primanjima koji uz isto idu na teret javnog novca građana Republike Hrvatske osobni probitak "niza zaposlenih" osoba povezanih uz HNS i direktora Fonda čime se drugi "nestranački" kandidati diskriminiraju kada je u pitanju zapošljavanje u konkretno državnom fondu, kao pravnoj osobi sa javnim ovlastima, navodi podnositelj. Na taj način tako zaposlene osobe rade na projektima dodjele sredstava (nacionalnih-javnih ili iz EU fondova), među ostalim i lokalnim jedinicama iz kojih dolaze, a čijoj HNS lokalnoj strukturi isti i pripadaju, tvrdi podnositelj. Nadalje je istaknuo da je u tijeku prijavljeno političko kadroviranje, kojega se kao dokaz prilaže dokumentacija u privitku prijave. Interes je javnosti znati što se događa u javnom tijelu - Fondu, koji raspolaže milijardama kuna javnog novca istih tih građana, a koji se novac među ostalim koristi i za politička kadroviranja članova političke stranke čiji je istaknuti predstavnik čelnik pravne osobe sa javnim ovlastima, imenovan Rješenjem Vlade Republike Hrvatske, smatra. Objektivnost, transparentnost i nepristranost u obnašanju javne dužnosti čelnika Fonda zasigurno su predmetnim zapošljavanjima narušeni u očima javnosti (građana i poduzetnika) koji putem niza parafiskalnih nameta pune proračun predmetne pravne osobe s javnim ovlastima, na kraju ističe podnositelj.

Unutar prijave priloženi su i podaci o svim osobama navodno zaposlenim u Fondu, odnosno situacije i radna mjesta na kojima su zaposleni. Ukupno su navedene 22 osobe zaposlene u Fondu, a koje su navodno zaposlene putem političkog kadroviranja.

Naknadnom dopunom prijave sukoba interesa zaprimljenom 15. travnja 2019. podnositelj ukazuje na još jednu situaciju, a koja se tiče ……………….., koja trenutno obnaša funkciju tajnice Fonda, a koja je osobno povezana s osobom na rukovodećoj poziciji u Hrvatskoj radioteleviziji, a koja navodno nije zadovoljavala osnovne formalne uvjete tajničkog radnog mjesta pa je odlukom direktora Fonda taj nedostatak navodno eliminiran kao uvjet izmjenama i dopunama Pravilnika Fonda.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 2. ZSSI-a propisano je da se odredbe ovog zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Stoga je Dubravko Ponoš kao direktor Fonda za zaštitu okoliša i energetsku učinkovitost koju na dužnost imenuje Vlada Republike Hrvatske obvezan postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako je dužnosnik Dubravko Ponoš dužnost direktora Fonda obnašao od 15. rujna 2017. do 17. listopada 2019.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 7. točkom g) ZSSI-a kao jedno od zabranjenih djelovanja dužnosnika, propisano je da je dužnosnicima zabranjeno utjecati na dobivanje poslova ili ugovora o javnoj nabavi. Točkom i) istog članka propisano je da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 2. ZSSI-a propisano je da su članovi obitelji dužnosnika, u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi (dakle i djeca), braća i sestre dužnosnika te posvojitelj odnosno posvojenik dužnosnika.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Povjerenstvo je dopisima broj: 711-I-747-P-435-18/19-08-12 od 1. travnja 2019. i broj: 711-I-928-P-435-18/19-11-12 od 29. travnja 2019. od Fonda zatražilo podatke o tome jesu li sve osobe navedene u prijavi doista i zaposlene u Fondu, na kojim radnim mjestima i u kojem razdoblju, te je zatražilo natječajnu dokumentaciju za sve navedene osobe.

Fond je na zahtjev Povjerenstva dopisom KLASA: 053-01/19-01/20, URBROJ: 563-09-1/174-19-2 od 10. travnja 2019. dostavilo podatke kako slijedi:

1. …………… zaposlen je u Fondu za zaštitu okoliša i energetsku učinkovitost od 9. travnja 2018. godine, na radnom mjestu Stručni suradnik u Službi zaštite okoliša u Sektoru zaštite okoliša;

2. ……………… zaposlen je u Fondu za zaštitu okoliša i energetsku učinkovitost od 9. travnja 2018. godine, na radnom mjestu Viši samostalni suradnik u Službi zaštite okoliša u Sektoru zaštite okoliša;

3. ……………… zaposlen je u Fondu za zaštitu okoliša i energetsku učinkovitost od 1. veljače 2018. godine, na radnom mjestu Samostalni inženjer u Odjelu za tehničku verifikaciju projekata energetske učinkovitosti i obnovljivih izvora energije u Posredničkom tijelu - Samostalnoj službi;

4. ……………………… zaposlena je u Fondu za zaštitu okoliša i energetsku učinkovitost od 9. travnja 2018. godine, na radnom mjestu Inženjer u Službi za energetsku učinkovitost i obnovljive izvore energije u Sektoru za energetsku učinkovitost;

5. ………………. zaposlen je u Fondu za zaštitu okoliša i energetsku učinkovitost od 2. svibnja 2018. godine, na radnom mjestu Ekonomist - suradnik u Odjelu za identifikaciju i obračun naknada u Službi za identifikaciju i obračun naknada u Sektoru za financijske poslove;

6. ……………. zaposlen je u Fondu za zaštitu okoliša i energetsku učinkovitost od 1. veljače 2018. godine, na radnom mjestu Samostalni inženjer u Odjelu za tehničku verifikaciju projekata energetske učinkovitosti i obnovljivih izvora energije u Posredničkom tijelu - Samostalnoj službi;

7. ……………………… zaposlena je u Fondu za zaštitu okoliša i energetsku učinkovitost od 12. veljače 2018. godine, na radnom mjestu Samostalni ekonomist u Odjelu za financijsko-ekonomsku verifikaciju u Posredničkom tijelu - Samostalnoj službi;

8. ……………. zaposlen je u Fondu za zaštitu okoliša i energetsku učinkovitost od 9. travnja 2018. godine, na radnom mjestu Inženjer suradnik u Službi za energetsku učinkovitost i obnovljive izvore energije u Sektoru za energetsku učinkovitost;

9. ……………… zaposlena je u Fondu za zaštitu okoliša i energetsku učinkovitost od 18. lipnja 2018. godine, na radnom mjestu Suradnik u Odjelu za kontrolu sustava u Posredničkom tijelu - Samostalnoj službi;

10. ……………… zaposlen je u Fondu za zaštitu okoliša i energetsku učinkovitost od 11. lipnja 2018. godine, na radnom mjestu Suradnik u Službi za podršku krajnjem korisniku za provedbu projekata u Sektoru za fondove Europske unije;

11. ……………… zaposlen je u Fondu za zaštitu okoliša i energetsku učinkovitost od 1. srpnja 2018. godine, na radnom mjestu Viši samostalni inženjer u Odjelu za tehničku verifikaciju projekata zaštite okoliša u Posredničkom tijelu - Samostalnoj službi;

12. ………………. zaposlen je u Fondu za zaštitu okoliša i energetsku učinkovitost od 1. veljače 2009. godine, na radnom mjestu Voditelj projekta u Službi za podršku krajnjem korisniku za pripremu projekata u Sektoru za fondove Europske unije;

13. …………………. zaposlen je u Fondu za zaštitu okoliša i energetsku učinkovitost od 11. lipnja 2018. godine, na radnom mjestu Viši samostalni ekonomist u Službi za analitiku i izvještavanje u Sektoru za gospodarenje posebnim kategorijama otpada;

14. …………….. zaposlena je u Fondu za zaštitu okoliša i energetsku učinkovitost od 6. lipnja 2018. godine, na radnom mjestu Administrator u Službi kadrovskih i općih poslova u Tajništvu Fonda;

15. …………………. zaposlena je u Fondu za zaštitu okoliša i energetsku učinkovitost od 18. lipnja 2018. godine, na radnom mjestu Stručni referent u Posredničkom tijelu - samostalnoj službi;

16. …………… zaposlena je u Fondu za zaštitu okoliša i energetsku učinkovitost od 5. lipnja 2018. godine, na radnom mjestu Administrator u Službi kadrovskih i općih poslova u Tajništvu Fonda;

17. ……………… zaposlena je u Fondu za zaštitu okoliša i energetsku učinkovitost od 24. kolovoza 2018. godine, na radnom mjestu Suradnik u Službi za podršku krajnjem korisniku za provedbu projekata u Sektoru za fondove Europske unije;

18. ……………………. zaposlena je u Fondu za zaštitu okoliša i energetsku učinkovitost od 19. srpnja 2018. godine, na radnom mjestu Voditelj službe u Službi za financijsko praćenje i kontrolu u Službi za financijske poslove;

19. ……………. zaposlen je u Fondu za zaštitu okoliša i energetsku učinkovitost od 3. listopada 2018. godine, na radnom mjestu Ekonomist u Odjelu za naplatu naknada u Službi obračun i naplatu naknada u Sektoru za financijske poslove;

20. ………….. bio je zaposlen u Fondu za zaštitu okoliša i energetsku učinkovitost od 1. kolovoza 2018. godine do 31. siječnja 2019. godine, na radnom mjestu Viši samostalni inženjer u Odjelu za tehničku verifikaciju projekata energetske učinkovitosti i obnovljivih izvora energije u Posredničkom tijelu - Samostalnoj službi.

Nadalje, dopisom Fonda KLASA: 053-01/19-01/20, URBROJ: 563-09-1/16-19-4 od 15. svibnja 2019. Fond je dostavio cjelokupnu natječajnu dokumentaciju koja je prethodila zapošljavanju navedenih osoba: …………………….., …………………………………………………………………………………………………………………………………………………………………………………………………………………………………………………………………………………….

…………….. bio je zaposlen u Fondu od 1. kolovoza 2018. godine do 31. siječnja 2019. godine, na radnom mjestu Viši samostalni inženjer u Odjelu za tehničku verifikaciju projekata energetske učinkovitosti i obnovljivih izvora energije u Posredničkom tijelu - Samostalnoj službi. Odlukom o otkazu Ugovora o radu KLASA: 112-02/18-01/40, URBROJ: 563-09-1/24-18-4 od 24. siječnja 2019. godine isti mu je otkazan zbog nezadovoljavanja na probnom radu (u privitku).

…………………. zaposlen je u Fondu od 2009. godine.

Radnica Fonda ……………….. dipl. iur. (djevojački ……….), sklopila je prvi Ugovor o radu KLASA: 112-02/08-01/0013, URBROJ: 563-01 -UD-08-1 dana 21. srpnja 2008. godine, kojim je raspoređena na radno mjesto upravnog savjetnika.

Dana 26. ožujka 2009. godine, sklopila je Ugovor o radu KLASA: 112-02/08- 01/0013, URBROJ: 563-01 -UD-09-2, kojim je raspoređena na radno mjesto višeg stručnog savjetnika u Uredu direktora. Dana 1. rujna 2009. godine, sklopila je novi Ugovor o radu 112-02/08-01/0013, URBROJ: 563-01-UD-09-3 kojim je raspoređena na radno mjesto višeg stručnog savjetnika-voditelja pravnih, općih i administrativnih poslova.

Ugovorom o radu KLASA: 112-02/08-01/0013, URBROJ: 563-09/01-11-8 od 20. prosinca 2011. godine, raspoređena je na radno mjesto više stručne savjetnice u Sektoru za fondove Europske unije.

Nadalje, Ugovorom o radu KLASA: 112-02/08-01/0013, URBROJ: 563-09/24- 13-11 raspoređena je na radno mjesto višeg samostalnog pravnika u Sektoru za pravne poslove.

Ugovorom o radu KLASA: 112-02/08-01/0013, URBROJ: 563-09-1/24-16-27 od 5. srpnja 2016. godine, raspoređena je na radno mjesto višeg samostalnog pravnika u Posredničkom tijelu-Samostalnoj službi.

Ugovorom o radu KLASA: 112-02/08-01/0013, URBROJ: 563-09-1/16-17-33 od 1. prosinca 2017. godine imenovana je vršiteljem dužnosti Tajnika Fonda, dok je Ugovorom o radu KLASA: 112-02/08-01/0013, URBROJ: 563-09-1/174-18-36 od 20. ožujka 2018. godine imenovana Tajnikom Fonda.

Nadalje, Povjerenstvo je dopisom broj: 711-I-283-P-435-18/20-15-12 od 12. veljače 2020. od Fonda zatražilo podatak temeljem čije odluke, odnosno temeljem kojeg je akta je ………………. imenovana vršiteljicom dužnosti Tajnika Fonda, a kasnije i na funkciju Tajnika Fonda te je li i prije 2017. postojao pravilnik o sistematizaciji radnih mjesta temeljem kojeg su zaposlenici raspoređivani na određena radna mjesta.

Fond je na zahtjev Povjerenstva dopisom KLASA:053-01/19-01/20, URBROJ: 563-09-1/16-20-8 od 18. ožujka 2020. dostavio ugovor o radu sklopljen s ………………. 21. srpnja 2008., kao i priležeću natječajnu dokumentaciju, te je navedeno da je za prijem u radni odnos imenovane proveden javni natječaj, iako Fond sukladno tadašnjem pravilniku o radu nije bio u obvezi raspisivanja javnog natječaja za zasnivanje radnog odnosa.

Uvidom u dostavljenu dokumentaciju Povjerenstvo je utvrdilo da su predmetni natječaji za zapošljavanje imenovanih osoba objavljeni u tri navrata, te da je u svakom slučaju bilo imenovano povjerenstvo za odabir najboljeg kandidata za određeno radno mjesto. Prilikom odabira najboljeg kandidata za svako radno mjesto u povjerenstva su bila imenovana po tri člana, od kojih su po dva bili pravnici, dok se treći član mijenjao ovisno o kakvom se radnom mjestu radilo (inženjer, ekonomist i dr.).

Nadalje, iz natječajne dokumentacije vidljivo je kako su povjerenstva u svakom slučaju provela razgovore s kandidatima, a Povjerenstvu su dostavljene i liste bodova iz kojih je vidljivo koliko je kojem kandidatu bodova dodijeljeno. Također je vidljivo da je svaki od kandidata zaposlen na temelju odluka povjerenstava (bodovanja svakog kandidata posebno) o najboljem kandidatu.

Nadalje, uvidom u dostavljenu dokumentaciju utvrđeno je da je u ožujku 2018. donesen Pravilnik o izmjenama i dopunama Pravilnika o sistematizaciji radnih mjesta u Fondu za zaštitu okoliša i energetsku učinkovitost, kojim je izmijenjena stavka uvjeta položenog pravosudnog ispita za radno mjesto Tajnika Fonda. Navedeni uvjet je u izmjenama izostavljen, a bio je sadržan u prethodnom Pravilniku iz lipnja 2015.

Povjerenstvo utvrđuje kako je u uvjetima potrebnim za radno mjesto Tajnika Fonda izmijenjen uvjet položenog pravosudnog ispita, no smatra kako je pravo poslodavca mijenjati odredbe pravilnika, ovisno o tome što smatra bitnim za obavljanje poslova određenog radnog mjesta. Pritom se napominje i da je utvrđeno kako je zaposlenica Fonda ……………… pri zapošljavanju na radnom mjestu Tajnice Fonda ispunjavala sve potrebne uvjete: fakultetsko obrazovanje, poznavanje engleskog jezika i rada na računalu, kao i puno godina radnog iskustva, slijedom čega nije bilo za zaključiti da je pri predmetnom zaposlenju bilo ikakvih nepravilnosti.

U pogledu povezanosti dužnosnika s gore navedenim osobama Povjerenstvo utvrđuje kako iz prikupljenih podataka i dokumentacije, nije utvrđena niti jedna činjenica ili okolnost koja bi povezivala navedene osobe. Povjerenstvo pritom ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi. Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana.

Slijedom navedenog, Povjerenstvo iz prikupljenih podataka i dokumentacije nije steklo saznanja iz kojih bi proizlazilo da je u postupanju dužnosnika došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dubravko Ponoš, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana